**1 Ioan – llythyr am gariad.**

**Cyflwyniad:**

**Mae’n demtasiwn bob amser i basio heibio gwybodaeth ychwanegol am unrhyw lyfr neu lythyr yn y Beibl! Mae’r wybodaeth ychwanegol yn rhoi’r llyfr yn ei gyd-destun a’r gobaith ydy y byddwn ni i gyd yn deall yn well pam fod Ioan wedi sgwennu’r llythyr.**

Mae’r llythyr hwn yn esbonio’r pethau mwyaf sylfaenol am y bywyd Cristnogol, gyda’r prif bwyslais ar y gorchymyn i garu ein gilydd.

**Pwy oedd Ioan a pham ei fod o wedi trafferthu i sgwennu llythyr?**

Does dim ar ddechrau’r llythyr i ddweud pwy ydy’r awdur. Ond mae traddodiad cynnar cryf mai Ioan, mab Sebedeus, y pysgotwr ddaeth yn ddisgybl ac yna yn apostol i Iesu, ysgrifennodd y llythyr. Dyma’r disgybl annwyl, un o dri ffrind agosaf Iesu.

**Pryd?**  
Mae’n anodd rhoi dyddiad pendant i lyfrau’r Testament Newydd, ond mae ysgolheigion yn awgrymu tua 90-100 O.C.

**Pam?**  
Ysgrifennodd Ioan y llythyr hwn i godi calon Cristnogion ac i’w helpu nhw i deimlo’n sicrach am eu ffydd.

Roedd rhai athrawon wedi bod yn dysgu pethau rhyfedd iawn yn yr eglwysi, pethau oedd yn groes i’r efengyl.

Enghraifft o hyn oedd heresi Gnosticiaeth. Dyma beth roedd Gnosticiaid yn credu (sy’n hollol wahanol i be mae’r Beibl yn dysgu):

• rhaid trin y corff mewn ffordd asgetig (h.y. disgyblu’r corff yn galed efallai drwy chwipio’r corff.)

• cael eich rhyddhau o’r corff a chodi at Dduw ydy iachawdwriaeth. Rhaid cael gwybodaeth gyfrin/dirgel (ystyr y gair Groeg gnosis ydy gwybodaeth) i wneud hyn. Mae’r efengyl yn dysgu mai **ffydd** yn Iesu sy’n arwain at iachawdwriaeth.

• doedd Iesu ddim yn ddyn mewn gwirionedd, dim ond yn ymddangos fel petai ganddo fo gorff, neu fod ei dduwdod wedi dod iddo fo yn ei fedydd, ac wedi ei adael cyn iddo farw. (Mae’r Beibl yn dysgu fod Iesu’n ddyn ac yn Dduw a bod ganddo gorff go iawn).

• does dim ots sut oedd rhywun yn byw, yn dda neu’n ddrwg. (Mae ots!)

Mae Ioan am ddangos mai **lol** ydy hyn, ac am sicrhau’r Cristnogion bod Iesu, mab Duw, wedi dod i’r ddaear yn ddyn go iawn. Roedd Ioan yn ’nabod Iesu yn bersonol ac yn sicr o hyn. Mae Ioan hefyd yn pwysleisio’r angen am gariad rhwng pobl a’i gilydd.

(Diolch i Catrin Roberts am y wybodaeth uchod).